ยอดขายประกันชีวิต4เดือนแผ่ว
4 เดือนแรกเบี้ยประกันชีวิตลูกค้ารายใหม่ 2.86 หมื่นล้านบาท เพิ่มขึ้น 2.5% ตัวแทนกวาดลูกค้าเดือน มี.ค.สูงสุด
21 ส.ค. 2554

4 เดือนแรกเบี้ยประกันชีวิตลูกค้ารายใหม่ 2.86 หมื่นล้านบาท เพิ่มขึ้น 2.5% ตัวแทนกวาดลูกค้าเดือน มี.ค.สูงสุด
สมาคมประกันชีวิตไทยรายงาน 4 เดือนแรกปีนี้ธุรกิจประกันชีวิตมียอดขายเบี้ยประกันชีวิตลูกค้ารายใหม่ 2.86 หมื่นล้านบาท เพิ่มขึ้น 2.5% จากปีก่อน เบี้ยต่ออายุ 7.19 หมื่นล้านบาท เพิ่มขึ้น 17.26% รวมเบี้ยรับทุกประเภท 1 แสนล้านบาท เพิ่มขึ้น 13% จากงวดเดียวกันของปีก่อนที่เพิ่มขึ้น 17%
น.ส.พัชรา ทวีชัยวัฒนะ รองกรรมการผู้จัดการใหญ่ ฝ่ายบริหารการตลาดและสื่อสารองค์กร บริษัท อยุธยาอลิอันซ์ ซี.พี. ประกันชีวิต เปิดเผยว่า การแข่งขันด้านการตลาดช่วงครึ่งปีแรกของปีนี้ไม่มีอะไรที่แตกต่างชัดเจนออกไปจากปีที่ผ่านมา
“รูปแบบการแข่งขันในช่วงครึ่งปีแรกยังไม่เห็นอะไรแตกต่าง ยังเป็นกิจกรรมที่เคยทำกันมาแล้ว คาดว่าอะไรใหม่ๆ จะเกิดในช่วงครึ่งปีหลัง เพราะเป็นฤดูกาลของการขายประกันชีวิต คนจะตื่นตัวมาซื้อประกันในช่วงนี้แหละเพื่อลดหย่อนภาษี” น.ส.พัชรา กล่าว
นางจันทรา บูรณฤกษ์ เลขาธิการ คณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ปัจจุบันธุรกิจประกันชีวิตมีการแข่งขันที่สูงขึ้น มีการวางแผนกลยุทธ์ด้านการตลาดผ่านช่องทางการขายที่มีอยู่ทุกช่องทางเพื่อให้เข้าถึงประชาชนกลุ่มเป้าหมายมากที่สุด
“บริษัทประกันชีวิตให้ความสำคัญกับการขายผ่านตัวแทนควบคู่กับช่องทางการขายผ่านธนาคาร เห็นได้จากการสร้างตัวแทนใหม่เพิ่มขึ้นเรื่อยๆ และการจับมือเป็นพันธมิตรกับธนาคาร” นางจันทรา กล่าว
นางจันทรา กล่าวว่า การขายผ่านตัวแทนเป็นช่องทางการขายได้มากที่สุด เฉพาะเดือน มี.ค. ตัวแทนสามารถขายประกันชีวิตได้ 3.73 แสนกรมธรรม์ คิดเป็นสัดส่วน 79.42% ของผู้ทำประกันชีวิตทั้งหมดในเดือน มี.ค. จำนวน 4.7 แสนกรมธรรม์ เพิ่มขึ้นจากเดือน ก.พ. 9.65% โดยมีจำนวนเงินเอาประกันภัย 1.36 แสนล้านบาท เป็นเบี้ยประกันภัย 1.91 หมื่นล้านบาท